
Republika Hrvatska
Trgovački sud u Splitu
Split, Sukoišanska 6


Poslovni broj: 4. St-997/2017-5

U IME REPUBLIKE HRVATSKE 

R J E Š E N J E

	Trgovački sud u Splitu, po sucu Katarini Mikulić, povodom prijedloga predlagatelja-dužnika PEKO d.o.o., Kralja Zvonimira 14, Split, OIB: 28047633248 za otvaranje stečajnog postupka, 16. listopada 2018. 
r i j e š i o   j e     
         
Odbacuje se prijedlog za otvaranje stečajnog postupka nad dužnikom PEKO d.o.o., Kralja Zvonimira 14, Split, OIB: 28047633248.

Obrazloženje

Dana 6. studenog 2017. kod ovog suda zaprimljen je prijedlog predlagatelja-dužnika PEKO d.o.o., Kralja Zvonimira 14, Split, OIB: 28047633248 za otvaranje stečajnog postupka.  U prijedlogu se navodi da kod dužnika postoji stečajni razlog zato što u Očevidniku redoslijeda osnova za plaćanje koje vodi Financijska agencija ima evidentiranih neizvršenih osnova za plaćanje u razdoblju dužem od 60 dana u prilog čega dostavlja potvrdu FINE.
Uvidom u spis ovog suda koji se vodi pod poslovnim brojem 7.St-986/2017 proizlazi da je rješenjem ovog suda poslovni broj 7.St-986/2017 od 14. rujna 2018. otvoren  stečajni postupak nad uvodno navedenim stečajnim dužnikom. 
Kako se nad istim stečajnim dužnikom može otvoriti samo jedan stečajni postupak u kojemu svi vjerovnici mogu ostvarivati svoje tražbine po pravilima koja propisuje Stečajni zakon, to je temeljem odredbe članka 288. stavak 2. Zakona o parničnom postupku („Narodne novine“ broj 53/91, 91/92, 112/99, 88/01, 117/03, 88/05, 2/07, 84/08, 96/08, 123/08, 57/11 i 25/13, dalje ZPP), u vezi s člankom 10. Stečajnog zakona („Narodne novine“ 71/15 i 104/17; dalje SZ) valjalo odbaciti prijedlog za pokretanje stečajnog postupka i odlučiti kao u izreci ovog rješenja.
U Splitu, 16. listopada 2018.

Sudac


Katarina Mikulić,v.r.
za točnost otpravka – ovlašteni službenik
Ivana Hajder 

Uputa o pravnom lijeku: Protiv ovog rješenja dopuštena je žalba. Žalba se može izjaviti u roku od osam dana od dostave rješenja, a dostava ovog rješenja smatra se obavljenom istekom osmog dana od dana njegove objave na mrežnoj stranici e-Oglasna ploča sudova. Žalba se podnosi Trgovačkom sudu u Splitu, pismeno u tri primjerka, a o istoj odlučuje Visoki trgovački sud Republike Hrvatske. 

